Kepulauan Melayu

Kepulauan Melayu (Malay Archipelago) ialah kepulauan yang terletak di antara Indo-China dan Australia. Kepulauan ini juga dipanggil "Alam Melayu", "Nusantara", "Hindia Timur", "Kepulauan Hindi-Australia", "Kepulauan Rempah" dan nama lain-lain. Nama ini diambil dari konsep Eropah dari abad ke-19 iaitu konsep Bangsa Melayu, yang kemudiannya didasarkan pada pengedaran bahasa-bahasa Austronesia.

Nama "Kepulauan Melayu" hanya digunakan di Malaysia, sedangkan di indonesia lebih menggunakan istilah "Nusantara".

Terletak di pertengahan Lautan Hindi dan Lautan Pasifik, kepulauan ini terdiri daripada lebih daripada 25,000 pulau yang menjadikannya kepulauan yang keempat terbesar di dunia dari segi jumlah pulau. Dari segi luas kawasannya pula, kepulauan ini merupakan kepulauan yang terbesar di dunia. Negara-negara yang terdapat dalam kawasan kepulauan ini termasuk Brunei, Filipina, Indonesia, Malaysia (Malaysia Timur), Papua New Guinea, Singapura,  dan Timor Leste. Istilah Kepulauan Melayu ini hampir-hampir serupa dengan istilah Asia Tenggara Maritim.

Etimologi dan terminologi 
Istilah Kepulauan Melayu berasal dari konsep "Bangsa Melayu", sebuah konsep berkaitan dengan bangsa yang dicadangkan oleh peneroka Eropah berdasarkan pemerhatian mereka terhadap pengaruh Empayar Srivijaya iaitu sebuah empayar etnik Melayu yang diasaskan di Sumatera. Namun begitu, istilah ini tidak merangkumi semua pulau yang diduduki oleh penduduk luar Nusantara seperti Madagaskar dan Taiwan tetapi merangkumi juga pulau-pulau yang diduduki oleh orang Melanesia seperti Kepulauan Maluku dan New Guinea.

Ahli alamiah abad ke-19 Alfred Wallace menggunakan terma "Malay Archipelago" (Kepulauan Melayu) sebagai judul bukunya yang mendokumenkan kaji selidiknya di kawasan ini. Beliau juga merujuk kepada kawasan ini sebagai "Indian Archipelago" (Kepulauan Hindi) dan "Indo-Australia Archipelago" (Kepulauan Hindi-Australia). Beliau memasukkan sekali Kepulauan Solomon dan Semenanjung Tanah Melayu disebabkan oleh persamaan fisiografik. Seperti yang diperhatikan oleh Wallace, terdapat hujah untuk tidak memasukkan sekali Papua New Guinea atas sebab kebudayaan dan geografi.

Kepulauan Melayu dipanggil "Hindia Timur" dari abad ke-16 dan seterusnya semasa zaman penjajahan Eropah. Kadang kala, istilah ini masih digunakan untuk merujuk kepada Kepulauan Melayu tetapi terma ini yang lebih umum merangkumi juga Indo-China dan Subbenua India.

Geografi 
Luas daratan dan perairan Kepulauan Melayu melebihi 2 juta km2. Secara amnya, kepulauan ini terbahagi kepada 2 bahagian utama, iaitu:

Kepulauan Indonesia
 Kepulauan Filipina

Perkumpulan-perkumpulan pulau utama di Kepulauan Indonesia termasuk Kepulauan Maluku, New Guinea dan Kepulauan Sunda. Di Kepulauan Filipina pula, perkumpulan-perkumpulan pulau utama ialah Luzon, Mindanao dan Kepulauan Visayas.

Iklim di sepanjang kepulauan ini ialah Tropika kerana kedudukannya di Khatulistiwa. Kepulauan ini juga mempunyai beberapa gunung berapi paling aktif di dunia.

Puncak tertinggi ialah Puncak Jaya Wijaya di Papua dengan ketinggian 4,884 m (16,024 ka).

Demografi

Populasi 
Terdapat lebih daripada 380 juta orang yang bertetap di kawasan ini. 10 pulau dengan populasi terbesar ialah:

 Jawa (141,000,000)
 Sumatera (50,180,000)
 Luzon (48,520,774)
 Mindanao (21,902,000)
 Borneo (21,258,000)
 Sulawesi (21,258,000)
 New Guinea (11,306,940)
 Singapura (5,453,600)
 Negros (4,414,131)
 Panay (4,302,634)

Bahasa dan agama 
Kebanyakan orang Kepulauan Melayu berasal dari rumpun Austronesia dan bertutur dalam bahasa-bahasa Melayu-Polinesia. Agama utama dalam kawasan ini ialah Islam (62%), Kristian (33%) dan agama-agama Buddha, Hindu, Taoisme dan agama rakyat.

Lihat juga 

 Wilayah Lautan Hindi British
 Hindia Timur
 Melayu Raya / Indonesia Raya
 Asia Tenggara Maritim
 Nusantara
 Kepulauan Indonesia
 Semenanjung Tanah Melayu
 Kemelayuan
 Mafilindo

Rujukan 

Kepulauan Melayu
Pulau di Asia Tenggara
Kepulauan di Asia Tenggara
Asia Tenggara Maritim
Kepulauan di Lautan Hindi
Kepulauan di Lautan Pasifik
Kepulauan antarabangsa